Ritratt: DOI Clifton Fenech .td_uid_2_6196827ea681d_rand.td-a-rec-img{text-align:left}.td_uid_2_6196827ea681d_rand.td-a-rec-img img{margin:0 auto 0 0} Fil-Jum Ewropew dwar il-Protezzjoni tat-Tfal minn Sfuttament u Abbuż Sesswali, il-Kummissarju għat-Tfal, Paulina Miceli, qalet li l-ġenituri għandhom ikollhom diskussjoni u jgħallmu lit-tfal fuq liema mġiba tista' twassal għal abbuż. Dan hekk kif il-Ħamis, biex propju jitfakkar dan il-jum, ġiet imnedija bil-Malti il-verżjoni tal-pubblikazzjoni tal-Kunsill tal-Ewropa, KIKO u l-Ħafnajien. Il-publikazzjoni, li ġiet stampata bis-sostenn ta' BeSmartOnline! inqalbet bil-Malti mill-Uffiċju tal-Kumissarju għat-Tfal u hija ktieb ta' ġrajja għal tfal bejn l-etajiet ta' 4 u 7 snin dwar l-użu ħażin ta' ritratti f'ambjent onlajn. Il-ktieb, li beda jitqassam il-Ħamis, f'konferenza tal-aħbarijiet fl-Iskola Primarja tan-Naxxar, jinkludi gwida għall-ġenituri u nies oħra li jieħdu ħsieb it-tfal dwar kif wieħed jista' jipprevjeni l-abbuż sesswali fuq it-tfal. "It-tfal għandhom, minn età żgħira jiġu mgħallma dwar x' tip ta' mġiba tista' twassal għal abbuż," qalet il-Kummissarju Miceli. Waqt it-tnedija tal-ktieb, il-Ministru għall-Familja, Michael Falzon tkellem dwar l-importanza ta' aktar edukazzjoni dwar is-suġġett sa minn etajiet żgħar, sabiex ikun żgurat il-ħarsien tat-tfal minn kull aspett negattiv li jistgħu jiltaqgħu miegħu. Enfasizza wkoll dwar kemm huwa importanti li qatt ma jkun hemm abbuż fuq it-tfal, speċjalment mis-circle of trust li t-tfal ikunu fih. Mill-2015, il-Kunsill tal-Ewropa ddikkjarat it-18 ta' Novembru bħala l-Jum Ewropew dwar il-Protezzjoni tat-Tfal minn Sfruttament u Abbuż Sesswali. Miceli saħqet li t-tfal kollha għandhom id-dritt li jgħixu ħajja ħielsa minn abbuż, li jista' jkollu effetti dejjiema fuqhom. Din is-sena, il-Jum Ewropew qed jiffoka fuq "Nagħmlu ċ-ċirku ta' fiduċja sigur għat-tfal". Il-Kummissarju qalet li l-biċċa l-kbira tal-abbuż sesswali fuq it-tfal iseħħ fiċ-ċirku ta' fiduċja tat-tfal u meta l-abbuż jitwettaq minn persuna li t-tfal jafuha, jafdawha u saħansitra jħobbuha, huwa diffiċli ħafna għat-tfal li jiftħu qalbhom dwar dan l-abbuż. Il-Kummissarju qalet ukoll li fil-jiem li ġejjin l-Uffiċċju se jkun qed iqassam kopja ta' Kiku u l-Id, liema ktejjeb ukoll huwa pubblikazzjoni tal-Kunsill tal-Ewropa u se jingħata lit-tfal kollha fit-tieni sena tal-Kindergarten tal-iskejjel tal-Gvern, dawk tal-Knisja u dawk Indipendenti. "Dan il-ktieb ta' ġrajja jimmira li jgħin lill-ġenituri jkollhom diskussjoni mat-tfal tagħhom dwar liema mġiba hija aċċettabbli u inaċċettabbli," saħqet Miceli. Semmiet ukoll l-importanza li l-adulti jissapportjaw it-tfal sabiex jirrapportaw l-abbuż. Kull min jaf b' xi abbuż li qed isir fuq it-tfal għandu jirrapporta billi jċempel in-numru 179. .td_uid_3_6196827ea6fb7_rand.td-a-rec-img{text-align:left}.td_uid_3_6196827ea6fb7_rand.td-a-rec-img img{margin:0 auto 0 0}